**Talousvaliokunnan mietintö 6/2016 kirkkohallituksen esityksestä 8/2016**

**Lausunto esitysluonnoksesta laeiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain 2 §:n muuttamisesta ja ortodoksisesta kirkosta annetun lain 119 §:n muuttamisesta**

Asianumero: DKIR/1394/00.05.00/2016

KK2016-00033

Kirkolliskokous on täysistunnossaan marraskuun 8. päivänä 2016 lähettänyt otsikossa mainitun asian talousvaliokunnan valmisteltavaksi.

Valiokunta on kuullut käsittelyn yhteydessä asiantuntijana kirkkoneuvos Pirjo Pihlajaa ja vanhempi hallitussihteeri Joni Hiitolaa.

Opetus- ja kulttuuriministeriö on pyytänyt 5.10.2016 päivätyllä kirjeellä (dnro OKM/32/010/2016) Suomen evankelis-luterilaisen kirkon lausuntoa esitysluonnoksesta laeiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain (430/2015, rahoitus-laki) 2 §:n muuttamisesta ja ortodoksisesta kirkosta annetun lain 119 §:n muuttamisesta. Lausunto on pyydetty toimittamaan viimeistään 11.11.2016.

Kirkkolain 2 luvun 2 §:n 3 momentin mukaan säädettäessä asioista, jotka koskevat kirkon suhdetta valtioon, on kirkolle annettava tilaisuus antaa lausunto. Kirkkolain 20 luvun 7 §:n 2 momentin 4 kohdan mukaan lausunnon antaminen valtioneuvostolle kirkon ja valtion suhteita koskevissa merkittävissä kysymyksissä kuuluu kirkolliskokouksen tehtäviin. Ottaen huomioon, että rahoituslaissa säädetään valtion rahoituksesta seurakuntien ja seurakuntayhtymien lakisääteisten yhteiskunnallisten tehtävien kustannusten korvaamisesta, asian on katsottava kuuluvan kirkolliskokouksen toimivaltaan.

Opetus- ja kulttuuriministeriössä laadittu luonnos esityksestä rahoituslain muuttamiseksi liittyy hallituksen vuoden 2017 talousarvioesitykseen. Talousarvioesityksessä ehdotetaan myönnettäväksi 114 miljoonaa euroa valtion rahoitukseen evankelis-luterilaisen kirkon yhteiskunnallisiin tehtäviin. Kyseisen arviomäärärahan selvitysosassa todetaan, että hallitus antaa eduskunnalle esityksen valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain muuttamisesta.

Opetus- ja kulttuuriministeriössä valmistellun esitysluonnoksen mukaan valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain 2 §:ää muutettaisiin siten, että siihen lisättäisiin uusi 3 momentti, jonka mukaan yleisen hintatason muutosta ei vuosina 2017–2019 otettaisi huomioon rahoituksen määrässä. Rahoituksen määrä vuosina 2017–2019 olisi siten sama kuin vuonna 2016 eli 114 miljoonaa euroa.

**Talousvaliokunnan kannanotto**

Talousvaliokunta pitää tärkeänä sitä, että esitettyä indeksikorotuksen jäädyttämistä ei toteuteta.

Seurakunnille aiheutuu jo tällä hetkellä enemmän kustannuksia lailla säädettyjen yhteiskunnallisten tehtävien suorittamisesta kuin mihin valtionrahoitus yltää. Erotus on vuonna 2016 noin 12 miljoonaa euroa. Tehdyn esityksen seurauksena erotus kasvaa, jota talousvaliokunta pitää erittäin huonona kehityssuuntana.

Esitys myös loukkaa kansalaisten yhdenvertaisuutta, koska seurakuntien jäsenet joutuvat maksamaan yhteiskunnallisten tehtävien hoitamisesta kirkollisveron kautta enemmän kuin muut kansalaiset.

Talousvaliokunnan lausuntoesitys on mietinnön liitteenä ja se poikkeaa kirkkohallituksen laatimasta lausuntoesityksestä. Lausuntoesitys koskee esitysluonnosta laeiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain 2 §:n muuttamisesta. Lausuntoesityksessä ei oteta kantaa ortodoksisesta kirkosta annetun lain 119 §:n muuttamisesta.

**Talousvaliokunnan esitys**

Talousvaliokunta esittää, että kirkolliskokous päättää antaa opetus- ja kulttuuriministeriölle mietinnön liitteenä olevan lausunnon esitysluonnoksesta laeiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain 2 §:n muuttamisesta ja ortodoksisesta kirkosta annetun lain 119 §:n muuttamisesta.

Turussa 10. päivänä marraskuuta 2016

Talousvaliokunnan puolesta

Tapio Tähtinen Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Tapio Tähtinen sekä jäsenet Kari Aakula, Jukka Hautala, Aarto Jalava, Aimo Koskelo, Seija Kuikka, Jarmo Leppiniemi, Olli Loikkanen, Oiva Malinen, Aulikki Mäkinen, Sami Ojala, Pertti Rajala, Samuel Salmi, Olli-Pekka Silfverhuth, Heikki Sorvari, Åsa A. Westerlund (osittain) ja Jouko Ylinen.